CELEX: 32021R0529
Language: da
Date: 2020-12-18 00:00:00
Title: Kommissionens delegerede forordning (EU) 2021/529 af 18. december 2020 om reguleringsmæssige tekniske standarder, der ændrer delegeret forordning (EU) 2017/583 for så vidt angår justering af likviditetstærskler og handelspercentiler, der anvendes til at bestemme den størrelse, der er specifik for instrumentet, og som finder anvendelse på visse andre instrumenter end aktieinstrumenter (EØS-relevant tekst)

26.3.2021   
               
               
                  DA
               
               
                  Den Europæiske Unions Tidende
               
               
                  L 106/47
               
            
         KOMMISSIONENS DELEGEREDE FORORDNING (EU) 2021/529
         af 18. december 2020
         om reguleringsmæssige tekniske standarder, der ændrer delegeret forordning (EU) 2017/583 for så vidt angår justering af likviditetstærskler og handelspercentiler, der anvendes til at bestemme den størrelse, der er specifik for instrumentet, og som finder anvendelse på visse andre instrumenter end aktieinstrumenter
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 600/2014 af 15. maj 2014 om markeder for finansielle instrumenter og om ændring af forordning (EU) nr. 648/2012 (1), særlig artikel 9, stk. 5, tredje afsnit, og
         ud fra følgende betragtninger:
         
                     (1)
                  
                  
                     Ved Kommissionens delegerede forordning (EU) 2017/583 (2) er der fastsat gennemsigtighedskrav for obligationer, strukturerede finansielle produkter, emissionskvoter og derivater. For at sikre en gnidningsløs gennemførelse af disse krav indførtes ved nævnte delegerede forordning en årlig indfasning af anvendelsen af visse gennemsigtighedstærskler over en periode på fire år fra og med 2019. Denne indfasning gør det muligt gradvist at udvide anvendelsen af tilsvarende gennemsigtighedsforpligtelser. Dette vedrører navnlig kriteriet om »gennemsnitligt antal daglige handler«, der anvendes til at bestemme, hvilke obligationer der findes et likvidt marked for, og de handelspercentiler, der anvendes til at bestemme den størrelse, der er specifik for instrumentet, og som gør det muligt at dispensere fra kravet om førhandelsgennemsigtighed.
                  
               
                     (2)
                  
                  
                     I henhold til denne indfasningsmetode sker overgangen til næste fase ikke automatisk. Den Europæiske Værdipapir- og Markedstilsynsmyndighed (ESMA) skal forelægge Kommissionen sin årlige vurdering af, hvorvidt det er hensigtsmæssigt at gå videre til næste fase. ESMA's vurdering skal analysere udviklingen i handelsvolumen for de pågældende finansielle instrumenter i den nuværende fase og foregribe de mulige virkninger, som et skift til næste fase kan få for både den tilgængelige likviditet og markedsdeltagerne. ESMA skal, hvis det er berettiget, sammen med sin rapport forelægge en revideret reguleringsstandard for at gå videre til næste fase.
                  
               
                     (3)
                  
                  
                     ESMA forelagde sin vurdering og reviderede reguleringsmæssige standarder for Kommissionen den 23. juli 2020. ESMA konkluderer, at mellem 0,15 % og 0,31 % af de obligationer, der blev handlet mellem fjerde kvartal 2018 og tredje kvartal 2019, blev betragtet som likvide efter kriterierne i fase S1. En overgang til fase S2 indebærer en stigning på ca. 50 %. Med hensyn til den størrelse, der er specifik for instrumentet, konkluderer ESMA, at 16 % af det notionelle handelsvolumen for statsobligationer og 6 % for andre obligationer fandt sted i fase S1 under dispensationen vedrørende den størrelse, der er specifik for instrumentet. Overgangen til fase S2 bør sikre, at færre obligationshandler er omfattet af denne dispensation.
                  
               
                     (4)
                  
                  
                     Under hensyntagen til ESMA's vurdering er det hensigtsmæssigt at gå over til fase S2 med hensyn til bestemmelse af obligationer, for hvilke der ikke findes et likvidt marked, og med hensyn til den størrelse, der er specifik for instrumentet for obligationers vedkommende. Overgangen til fase S2 bør øge den gennemsigtighed, der findes på obligationsmarkedet, uden at det får negative virkninger for likviditeten. I betragtning af at ESMA's første årlige gennemsigtighedsberegninger for andre ikke-aktieinstrumenter end obligationer først er blevet offentliggjort i år, var der imidlertid ikke tilstrækkelig dokumentation til at gå over til fase S2 for andre klasser af finansielle instrumenter.
                  
               
                     (5)
                  
                  
                     Delegeret forordning (EU) 2017/583 bør derfor ændres.
                  
               
                     (6)
                  
                  
                     Denne forordning er baseret på det udkast til reguleringsmæssige tekniske standarder, som ESMA har forelagt Kommissionen.
                  
               
                     (7)
                  
                  
                     ESMA har afholdt åbne offentlige høringer om det udkast til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele samt anmodet interessentgruppen for værdipapirer og markeder, der er nedsat i henhold artikel 37 i Europa-Parlamentets og Rådets forordning (EU) nr. 1095/2010 (3), om rådgivning —
                  
               VEDTAGET DENNE FORORDNING:
         
            Artikel 1
            Ændringer af delegeret forordning (EU) 2017/583
            I artikel 17 i delegeret forordning (EU) 2017/583 foretages følgende ændringer:
            
                        a)
                     
                     
                        Stk. 1 affattes således:
                        
                           »1.   Til bestemmelse af obligationer, for hvilke der ikke findes et likvidt marked med henblik på artikel 6 og i henhold til metoden i artikel 13, stk. 1, litra b), vælges fremgangsmåden med likviditetskriteriet »gennemsnitligt antal daglige handler«, hvor der anvendes et »gennemsnitligt antal daglige handler« svarende til fase S2 (10 daglige handler).«
                        
                     
                  
                        b)
                     
                     
                        Stk. 3 affattes således:
                        
                           »3.   Ved fastlæggelsen af den størrelse, der er specifik for det finansielle instrument, som omhandlet i artikel 5 og i overensstemmelse med metoden i artikel 13, stk. 2, litra b), nr. i), benyttes fremgangsmåden med handelspercentiler, hvor der anvendes en handelspercentil svarende til fase S2 (40. percentil).
                           Ved fastlæggelsen af den størrelse, der er specifik for det finansielle instrument, som omhandlet i artikel 5 og i overensstemmelse med metoden i artikel 13, stk. 2, litra b), nr. ii), iii) og iv), benyttes fremgangsmåden med handelspercentiler, hvor der anvendes en handelspercentil svarende til fase S1 (30. percentil).«
                        
                     
                  
         
            Artikel 2
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 18. december 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 173 af 12.6.2014, s. 84.
         
            (2)  Kommissionens delegerede forordning (EU) 2017/583 af 14. juli 2016 om supplerende regler til Europa-Parlamentets og Rådets forordning (EU) nr. 600/2014 om markeder for finansielle instrumenter for så vidt angår reguleringsmæssige tekniske standarder for gennemsigtighedskrav for markedspladser og investeringsselskaber med hensyn til obligationer, strukturerede finansielle produkter, emissionskvoter og derivater (EUT L 87 af 31.3.2017, s. 229).
         
            (3)  Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).